钦定古今图书集成/明伦汇编/闺媛典/第228卷 > 赵立妻姚氏
## 钦定古今图书集成/明伦汇编/闺媛典/第228卷 > 赵立妻姚氏

按《雄县志》：姚氏，赵立妻。年十六归赵，生子未周而立
亡。立兄库先死，无子，库妻亦病，翁姑俱在，氏年甫二
十，宗党以家贫而季妇少，谋以子付伯姒而嫁之。氏
曰：“赵之宗祧惟此，孤姒病而翁姑老，妇不可去也。”日
饱糠核，勤女红，以资养育。天启丙寅大水，氏自忍饥
奉养如常。崇祯丙子、戊寅、壬午屡遭兵火，士卒往来，
未有踵其门者，人谓“有神呵护焉。”及翁姑殁，并克葬。
抚子时成，成长，以寿终。